RESOLUCIÓN do 23 de febreiro de 2004 pola que se convoca o II Premio internacional Barriga Verde de textos para teatro de títeres.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 23/03/2004

O IGAEM tentando dar pulo a unha das formas artísticas de maior incidencia social, a do teatro de monicreques, e en lembranza dun dos galegos pioneiros deste tipo de teatro, Barriga Verde, convoca o II Premio internacional Barriga Verde de textos para teatro de títeres, de acordo coas seguintes bases:
Primeira.-Premio.
Anúnciase a segunda convocatoria do Premio internacional Barriga Verde de textos para teatro de títeres, correspondente á edición 2004, establecéndose dúas modalidades cunha dotación económica de 3.000 A para cada unha delas.
As citadas cantidades serán imputadas nos orzamentos de gasto para o exercicio de 2004 con cargo á aplicación orzamentaria 1060.354A.640.1 de investimento de inmobilizado inmaterial do IGAEM e estará suxeita ó tratamento fiscal correspondente en vigor no momento da concesión.
Segunda.-Requisitos.
Poderán optar ó premio tódolos autores, calquera que sexa a súa nacionalidade, que presenten obras inéditas, non representadas nin premiadas con anterioridade, escritas en calquera lingua oficial, sempre e cando estes textos veñan acompañados da súa correspondente traducción para o galego conforme a lexislación vixente.
O autor galardoado nunha edición en calquera das dúas modalidades non poderá presentarse a este premio nas dúas convocatorias seguintes deste.
As obras serán de temática e extensión libres, considerando o principio de duración normal dun espectáculo completo entendido nun sentido amplo, quedando excluídas, xa que logo, as obras de teatro breve.
Terceira.-Modalidades.
Establécense dúas modalidades ás que os autores poderán optar:
-Textos de teatro de monicreques para rapaces.
-Textos de teatro de monicreques para adultos.
A dotación do premio para cada unha destas modalidades será de 3.000 A.
Cuarta.-Presentación de orixinais.
Os orixinais presentaranse acompañados de polo menos un exemplar na lingua orixinal e cinco en galego, en exemplares separados, mecanografados a dobre espacio, en tamaño DIN A4, por unha soa cara, numerados, grampados ou encadernados e en perfectas condicións de lexibilidade.
Os textos orixinais presentaranse baixo un título e un lema inscritos na súa portada, xunto cun sobre pechado no que no seu exterior consten os mesmos datos e no interior o nome e apelidos do autor, o seu enderezo, número de teléfono, correo electrónico, se dispón del, a súa nacionalidade e fotocopia do documento que a acredite.
Quinta.-Prazo e lugar de admisión.
A admisión de orixinais remata no prazo de 90 días hábiles contados a partir do día seguinte ó da publicación da resolución que faga públicas as presentes bases no Diario Oficial de Galicia.
Os textos que desexen optar ó premio deberán ser remitidos ó seguinte enderezo:
II Premio internacional Barriga Verde.
Instituto Galego das Artes Escénica e Musicais, IGAEM.
Pavillón de Galicia, San Lázaro s/n.
15703 Santiago de Compostela.
A Coruña, España.
Así mesmo, poderán presentarse nos rexistros das delegacións provinciais da Consellería de Cultura ou polos medios establecidos no artigo 38.4º da Lei 30/1992, do 26 de novembro, das administracións públicas e do procedemento administrativo común, modificada por Lei 4/1999, do 13 de xaneiro.
Sexta.-Xurado.
O xurado estará composto por un presidente e catro persoas de recoñecido prestixio no ámbito cultural e do teatro de monicreques. O conselleiro de Cultura Comunicación Social e Turismo da Xunta de Galicia nomeará o presidente e a dous dos catro vocais, e o Consello Reitor do IGAEM nomeará os outros dous. Actuará como secretario, con voz e sen voto un traballador do IGAEM proposto polo xerente.
O nomeamento do xurado farase público con anterioridade á súa primeira reunión.
Os membros do xurado non poderán optar ó premio.
O xurado actuará en pleno, a ser posible en sesión única, sendo necesaria a asistencia dos dous tercios dos seus membros.
As deliberacións serán secretas e delas redactarase a acta correspondente, que será asinada pola totalide dos membros do xurado.
O xurado poderá declarar deserto o premio en calquera das súas modalidades.
Sétima.-Comunicación do dictame.
No caso de que calquera das obras presentadas ó premio recibise algún outro galardón mentres opta ó presente, o autor terá a obriga de comunicarlle ó IGAEM esta incidencia e procederase á súa exclusión do concurso.
O dictame do xurado será inapelable, e darase a coñecer a través dos medios de comunicación.
Oitava.-Publicación e representación das obras premiadas.
A obra galardoada poderá ser publicada polos convocantes do premio, quen se reservarán por un prazo de dous anos desde a concesión do galardón os dereitos de edición ou de coedición, comprometéndose a entregar ó autor trinta exemplares da obra publicada.
Os convocantes tamén se reservan o dereito, durante un prazo de dous anos desde a concesión do galardón, de promocionar e realiza-la montaxe e representación da obra premiada, sen que isto supoña ningún compromiso ou compensación con respecto ó autor.
Novena.-Orixinais non premiados.
Os orixinais non premiados poderán ser retirados no IGAEM, nun prazo de 30 días naturais contados a partir da data de comunicación do dictame do xurado.
Rematado o prazo sinalado de trinta días, os textos que non sexan retirados pasarán a incorporarse ó fondo de inéditos do Centro de Documentación das Artes Escénicas e Musicais do IGAEM. Calquera acción de difusión pública dos orixinais queda supeditada á explícita autorización do autor e ás limitacións que marca a Lei de propiedade intelectual.
Así mesmo, os autores dos textos poderán optar libremente a deixalos no mencionado centro de documentación baixo as premisas que eles decidan e que o devandito centro considere pertinentes.
Décima.-Aceptación das bases.
A participación nesta convocatoria supón a total aceptación destas bases.
Décimo primeira.-Desenvolvemento das bases.
A Xerencia do IGAEM poderá dictar, no ámbito das súas competencias, as resolucións precisas para o desenvolvemento desta convocatoria.
Décimo segunda.-Entrada en vigor.
Esta convocatoria entrará en vigor o día seguinte ó da súa publicación no Diario Oficial de Galicia.
Santiago de Compostela, 23 de febreiro de 2004.
José Manuel Soto Virulegio
Xerente do Instituto Galego das Artes Escénicas
e Musicais